
Tisztelt Igazgató Asszony!

A MÁV Zrt. Ügykezelési és Dokumentációs szervezetének átalakítása c. tervezetet megkaptunk, áttanulmányoztuk, véleményünket az alábbiakban foglaljuk össze.

A bevezetőben – a címben szereplő tárgykörtől eltérően – a tervezet érinti a Jogi Igazgatóság racionalizálását is, ezzel kapcsolatban észrevételünk nincs. 

A továbbiakban leírt eddigi szervezeti lépések, átalakítások történetét ismerjük, ezek előkészítése során véleményünket több alkalommal is kifejtettük. Sok tekintetben – a korábbi elvi álláspontunkhoz tartva magunkat – a véleményezés bizonyos tartalmi elemeit Igazgató Asszony már ismerheti. 

Általánosságban.

Önmagában pozitívan értékeljük azt a tényt, hogy a jelenlegi előterjesztés szerint a MÁV Zrt. vezetése letett arról a szándékról, hogy a levelezési tevékenységet kiszervezze, vagy e tevékenységet külső szolgáltatótól rendelje meg. 

Tudomásul vesszük, hogy a MÁV székház projektjéhez kapcsolódóan, a szervezeti egységek „összeköltöztetéséhez” az ÜDSzSz szervezetének, tevékenységének „technológiájának” igazodnia kell. Ezzel kapcsolatban várjuk a munkáltató HF módosítási javaslatát. 

Vitatjuk a nyomdai tevékenység megszüntetésének ind okoltságát.. Problematikusnak tartjuk azt, hogy az anyag- és eszközgazdálkodás nyilvántartását átadni tervezik a logisztikai szolgálatnak, az azt jelenleg végző munkavállalók átadása nélkül. 

Tudomásul vesszük azt a tényt, hogy az ügykezelés által kiszolgált egyes szakmai területeken a korábbi időszakban fejlesztések történtek és történnek, aminek következményeként a szolgáltatások iránti igények emiatt csökkennek. Szakszervezetünk általában nem kifogásolja azokat a szervezési intézkedéseket, amelyet műszaki fejlesztés, innováció indokol. 

Rendszeresen visszatérő érv az átszervezés indoklásakor a szolgáltatás színvonalának emelése, „a felénk érkező elvárásoknak” való megfelelés igénye, ugyanakkor a tervezett létszámcsökkentés mértéke álláspontunk szerint veszélyezteti a szolgáltatás egységességének az egyenlő hálózati hozzáférésnek a biztosítását. 

Részleteiben
A változtatási javaslat leírása részben az átalakítást az „új szolgáltatási színvonalhoz” való igazodás igényével indokolja, sajnálatos módon azonban az emelt szolgáltatási színvonal paramétereit nem tartalmazza. Pl. levelezés esetén eljutási idők, a hibás kézbesítés, elveszés hibaszázaléka, stb. Célszerű lenne ezzel kapcsolatban olyan konkrét és mérhető indikátorok meghatározása, amelyekkel mérhetővé válna a tervezett intézkedés későbbi tényleges hatása. 

A könyvtári dokumentumtári szolgáltatás tekintetében lényegében egyetértünk az előterjesztésben megfogalmazottakkal. A Múzeum utcai elkülönült részleg felszámolásával indokolható a többlet vezetői pozíció megszüntetése. 

Nem világos számunkra, hogy mi az oka a Budapesti Területi Csoport és a Levelezési Csoport összevonásának, miután Budapest térségében mindkét tevékenység számottevőbb, mint a területi igazgatóságokon. Nem derül ki a javaslatból, hogy az összevonás önmagában mennyire szolgálja a magasabb színvonalú szolgáltatás és az elvárásoknak való megfelelés igényét. / Mintha ez már korábban megtörtént volna ???/

A levelezési tevékenységgel kapcsolatban üdvözöljük, hogy a munkabér értesítések továbbítása a postai útról átkerült a MÁV belső levelezésére. Ezzel régi javaslatunkat vette figyelembe a munkáltató. 

Elfogadjuk a munkáltató azon érvelését, hogy a különböző felsorolt intézkedéseknek (FOR, illetve PASS rendszer bevezetése) csökkenteni fogja a küldemények mennyiségét, és hasonló hatása lehet az anyagbeszerzési igények elektronikus úton történő rögzítése is. Fontos azonban, hogy ezek a rendszerek valóban kerüljenek telepítésre, tesztelésre és csak a kipróbált, korrekt üzemszerű működés bizonyítása után célszerű e rendszereket úgy tekinteni, hogy valóban képesek kiváltani a hagyományos üzenet- és információtovábbítás iránti igényeket. Mi lesz azokkal a szolgálati helyekkel, ahol a hagyományos vonali telefonon kívül semmilyen korszerű kommunikációs eszköz nem működik?

Szükségesnek tartjuk az érintett szakszolgálatoktól egyértelmű nyilatkozatot kérni arról, hogy véglegesen lemondanak-e vágányzári és lassújel rendeletek, anyagigénylések belső levelezésben való továbbításáról. Nyilatkozzanak arról is, hogy a továbbiakban ezek esetleges ilyen továbbítása csak külön díj megfizetése esetén történhet. 

Nincs utalás a „hivatalos” elektronikus aláírás” projekt sikeres bevezetésére, hiszen eddigi egyeztetések alkalmából mindig ez volt a hivatkozás, hogy: „majd akkor lehet létszámot csökkenteni”, ha az megvalósul. Az előterjesztés nem foglalkozik ezzel. Miért?

Netán ez lenne a hivatkozott Document Management rendszer? Bizonytalan lesz-e csaknem 1 MD Ft. erre a célra a következő két évben.

Az előterjesztésben bemutatott küldemény adatok nem mutatnak valós képet, mivel nem világos milyen küldeményeket számítottak be a táblázati adatai közé. Kérdéses, hogy a MÁV belső kommunikációs, a különböző szakmák, szakszervezetek újságait, rendszeres tájékoztató kiadványait, az utazóközönség körében terjesztett információ anyagok továbbításából adódó forgalmat figyelembe vették-e? 

A START menetjegy nyomtatáshoz szükséges papír továbbítását beszámították-e?    

A bemutatott 2007 évi adatokkal hasonló a probléma, nem világos milyen küldemény típusok adatait számították be az összesítésbe. Azonos típusú adatokat hasonlítanak-e össze?

Érzékelve a létszámadatokból kérdéses számunkra a szolgáltatás színvonal szinten tartása is kérdéses, mivel mind az állomási mind az utazó levelezők létszáma jelentősen csökken. Ez a csökkenetés a szolgáltatás lerontása nélkül nem valósítható meg.  

Támogatjuk azt a törekvést, hogy a küldemények továbbításánál vonalkódos azonosító rendszert alkalmazzanak. 

Az anyag és eszközgazdálkodási feladatok a tevékenységek logikája szerint eddig is az anyaggazdálkodási logisztikai szakmához illeszkedtek. Szakmai szempontból tehát nincs kifogásunk az ellen, hogy ezt a tevékenységek a továbbiakban a TÁSZ logisztikai szolgálata végezze. Ezzel kapcsolatosan azonban elfogadhatatlannak tartjuk, hogy a TÁSZ a tevékenységgel együtt nem kíván munkalehetőséget biztosítani az eddig azt végzők számára. A jelenlegi gazdasági és foglalkoztatási válság közepette, a probléma ilyen megoldása antihumánus, inkorrekt, szakszervezetünk a továbbiakban mindent elkövet annak érdekében, hogy az érintett kollégák, továbbfoglalkoztatását elérje. 

A nyomdai tevékenység hálózati megszüntetésével nem értünk egyet, nem vitatva, hogy a korábbiakban már hivatkozott műszaki fejlesztések csökkentik a papíralapú információtovábbítás igényét, ezzel a nyomdai sokszorosítás iránti keresletet is. Ezzel együtt az a véleményünk, ha csökkentett mértékben is, de célszerű igazgatóságonként egy-egy olyan szakember alkalmazása, akik a sokszorosítás, a „spirálozás” munkáját segítik, támogatják. 

Amennyiben a gyakorlatban bebizonyosodik, hogy az ő tevékenységükre csak minimális igény van, el tudjuk fogadni e tevékenység „nyugdíjazásos” alapon való fokozatos megszüntetését. 

Az egyéb racionalizálásokkal kapcsolatos további munkakör-megszüntetések érdemi véleményezését a tervezet szűkszavúsága érdemben nem teszi lehetővé.  

Végül néhány gondolat a levelezési tevékenység racionalizálásával kapcsolatban. 

Az előterjesztés indoklásai alapján nem vitatjuk azt a tendenciát, hogy a MÁV belső levelezési szolgálatának terhelése, a küldemények mennyisége csökken. Ennek ellenére megismétljük azt a korábban kifejtett álláspontunkat, hogy a levelezés egységes és megbízható szolgáltatása, az eljutatási idők biztosítása szempontjából szinte elhanyagolható azt a tény, hogy a levelezés rendszerében mennyi küldemény mozog egy időben. Amennyiben valóban az a szolgáltatás elvárása, hogy egy-két napos határidőn belül egy tetszőleges feladóhelyről egy másik tetszőleges rendletetési helyre megérkezzen a küldemény, akkor egy olyan egységes és összehangolt csatlakozásokkal rendelkező egyenszilárdságú hálózatot kell működtetni a feladó és rendeltetési helyek között, amely technológia képes megfelelni a fenti elvárásoknak. 

Azzal a modellel állunk tehát szemben, amely viszonylag magas állandó költséggel dolgozik, emiatt a rendszerben továbbított mennyiségek csökkenése nem jár a költségek érdemi csökkenésével. 

Vagyis, ha csak egy küldeményt kell határidőre eljuttatnom egy gépkocsival, akkor a gépkocsi és a személyzet teljes költsége ehhez az egy küldeményhez kapcsolódik. Így a fajlagos költség tehát magas. Ez mutatja, hogy a szolgáltatás iránti mennyiségi igény csökkentése – azonos szolgáltatási szint mellett – nem alapoz meg jelentős költségcsökkentést. 

Figyelemre méltó az előterjesztő „szolgáltatói” szemlélete, hogy legszívesebben a küldemény feladás „indokoltságát” vizsgálná. A szolgáltató ne vizsgáljon, hanem nyújtsa a színvonalas szolgáltatást, és szedje be az érte járó jogos bevételeket.
Csak a levelezés új technológiai elképzeléseinek ismeretében lesz lehetőségünk annak megítélésére, hogy az elképzelés valóban javítja-e, vagy legalább szinten tartja a szolgáltatás színvonalát. Csak ezek alapján lesz módunk a tervezett intézkedések megítélésére.

A levelezési szolgáltatás színvonalát lerontó törekvést, intézkedéseket a VDSzSz Szolidaritás visszautasítja, mert ezzel azt érik majd el, hogy a romló szolgáltatást egyre kevesebben veszik igénybe, ami után előkerül a „szüntessük meg, számoljuk fel” ismert ötlete. Ezt már a vasúti mellékvonalak kapcsán eljátszották. Lépjünk már túl ezen!!!  

Mindezek alapján összességében a levelezéssel összefüggő tényleges tevékenységek területén ellenezzük a további létszámcsökkentést.   

Kérjük a döntés során a fenti érvek megfontolását, és ez alapján ésszerű döntés meghozatalát!

Budapest, 2009. június 18.





Üdvözlettel:


Rakóczki Lajos


szakági vezető ügyvivő







